Ikemmel Σli yettaru ɣef wayen akk i t-iceɣben. Imeddukkal-is, ur t-ǧǧin ara ɣas akken uɣalen d ilemeẓyen. Netta yella yesεa 21 n yiseggasen ttasen-d yimeddukal-is, seg wakken, uɣalen d ilmeẓyen ttsetḥin ad ttruḥun s axxam dɣa yuɣal d netta i d-iteffɣen ɣursen. Suffuɣen-t-id yimawlan-is ɣer umnar n tewwurt, yella dinna ubraḥ yettɣimi deg-s akked yimddukkal-is. Samren-d agraw d ameqqran dinna ttqesiṛen, ttaḍsan, ssefruyen. D acu kan, tagnit-agi, aṭas ur teεǧib ara di lǧiran, ttnebbihen fell-asen yal wa d acu i t-yerḥan; wa axaṭer ur zmirent ara tlawin nsen ad d-fɣent ad εeddint gar wanect-nni n yilmeẓyen, wa ur tettaǧǧan ara ad iqeggel, lḥaṣun mačči d yiwet. Imeddukkal-nni n Σli ugin ad t-ǧǧen ṣebren i wayen iwumi sellen xas akken bdan εeggun di liḥala deg llan di tiẓift-nni n yal-ass. Γas akken, qimen, imi ur d-ufin ara amek ara beddlen amḍiq yerna ur sεin ara kra n d tawil iwakken ad t- awin yid-sen anda niḍen. Yiwen wass, llan qqimen deg ugraw , hat-a yiwen yettneqqil aẓru s tberwiḍt, iwala-t yiwen seg warrac-nni yellan akked Σli, din din tussa-t-id yiwet n takti ad t-awin deg tberwiḍt-nni. Yerḍel-d taberwiḍt-nni akken ad awin Σli d axel ad ruḥen ɣer lexla. Maqur di tazwara, yella ikukra mliḥ yugad ad t-sseɣlin, meεna ur yebɣi ara ad ten-ixalef, imi yeẓra fell-as i qeblen akk ayen yeḍran. Si tikkelt-nni yuɣal sya ɣer da ad tawin ad ruḥen ɣer lexla.